AARHUS: Fredagsbarene på arbejdspladser og uddannelsessteder har trange kår i disse krisetider, hvor corona-epiemien har lukket det meste ned. Der er heller ikke nogen hjælp at hente på værtshuse og cafeer, der er lige så lukkede som fredagsbarerne. Så hyggen over en øl har det svært.

Det forsøger værtshuset Peter Gift nu at gøre noget ved. Værtshuset har for ganske nyligt fået fyldt sin øltank med velsmagende øl fra Ceres, men eftersom corona-epidemien har lukket Peter Gift, kniber det med at komme af med øllet igen.

- Og den tank tømmer jo ikke sig selv, forklarer Lars Corvinius Olesen, der er pressekontakt for Peter Gift.

Derfor åbner værtshuset fredag eftermiddag for udskænkning for at få tømt øltanken. Samtidig bliver det til en pris, så alle burde kunne være med - nemlig tre liter øl for en tyver.